钦定古今图书集成/明伦汇编/家范典/第016卷 > 《代李仆射谢男赐绯鱼袋表》唐·令狐楚
## 钦定古今图书集成/明伦汇编/家范典/第016卷 > 《代李仆射谢男赐绯鱼袋表》唐·令狐楚

臣某言：“臣得进奏院状报，今月七日，圣慈召臣男公
敏令对见。其日中使马承倩奉宣进止，赐绯鱼袋。钦
承失图，启处无地。臣某”〈中谢〉臣才非动众，勇不兼人，
仰缘枝叶，获展筋力。荷天百禄，幸据于《周诗》；遗子一
经，诚惭于《汉史》。男公敏义方未教，容止无仪。伏蒙陛
下召入清禁之中，立于丹墀之下。远忧颠沛，伏用兢
惶，特授宸恩，荣绾朱绂。生成之功不次，浸润之泽无
涯。重若戴山，辉如衣锦。匈奴未灭，方忍耻于愚臣；童
子何知，复受恩于圣主。六姻“交贺，百众同欢。空竭节
于边陲，岂酬仁于覆载。铭肤镂骨，不敢殒坠。所守有
限，不获陈谢。臣无任感戴屏营之至。”